CELEX: 32020R1759
Language: lt
Date: 2020-08-28 00:00:00
Title: Komisijos deleguotasis reglamentas (ES) 2020/1759 2020 m. rugpjūčio 28 d. kuriuo ištaisomas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas

2020 11 26   
               
               
                  LT
               
               
                  Europos Sąjungos oficialusis leidinys
               
               
                  L 397/4
               
            
         KOMISIJOS DELEGUOTASIS REGLAMENTAS (ES) 2020/1759
         2020 m. rugpjūčio 28 d.
         kuriuo ištaisomas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį ir 18 straipsnio 1 bei 3 dalis,
         kadangi:
         
                     (1)
                  
                  
                     Reglamentu (ES) Nr. 1380/2013 siekiama palaipsniui sustabdyti laimikio, sužvejoto vykdant bet kokią ES žvejybą, išmetimą į jūrą nustatant įpareigojimą iškrauti rūšių, dėl kurių taikomi laimikio limitai, žuvų laimikį;
                  
               
                     (2)
                  
                  
                     Reglamento (ES) Nr. 1380/2013 15 straipsnio 6 dalimi Komisija įgaliojama deleguotaisiais aktais ne ilgesniam kaip trejų metų laikotarpiui, kuris gali būti pratęstas vieną kartą, priimti išmetimo į jūrą mažinimo planus, grindžiamus bendromis rekomendacijomis, kurias rengia valstybės narės, pasikonsultavusios su atitinkamomis patariamosiomis tarybomis;
                  
               
                     (3)
                  
                  
                     Belgija, Ispanija, Nyderlandai, Portugalija ir Prancūzija turi tiesioginių žvejybos pietvakarių vandenyse valdymo interesų. Pasikonsultavusios su Pietvakarių vandenų patariamąja taryba ir Pelaginių žuvų išteklių valdymo patariamąja taryba, tos valstybės narės 2017 m. birželio 2 d. pateikė Komisijai bendrą rekomendaciją pratęsti išmetimo į jūrą mažinimo plane nustatytų de minimis išimčių taikymo trukmę;
                  
               
                     (4)
                  
                  
                     atsižvelgiant į tą rekomendaciją ir Žuvininkystės mokslo, technikos ir ekonomikos komiteto (ŽMTEK) pateiktą teigiamą įvertinimą (2), Komisijos deleguotuoju reglamentu (ES) 2018/188 (3)
                        de minimis išimties taikymas europinių ančiuvių, atlantinių skumbrių ir paprastųjų stauridžių laimikiui, sužvejotam Tarptautinės jūrų tyrinėjimo tarybos (ICES) 8 kvadrate tralais su kėtoklėmis (OTM) ir poriniais tralais (PTM), buvo pratęstas 2018, 2019 ir 2020 metams. Komisijos deleguotuoju reglamentu (ES) Nr. 1394/2014 (4) tą išimtį OTM ir PTM sužvejotam laimikiui jau buvo leista taikyti 2015, 2016 ir 2017 m., remiantis pagrįstais argumentais, kad dar labiau padidinti selektyvumą sunku;
                  
               
                     (5)
                  
                  
                     dėl klaidos PTM netyčia nebuvo įtraukti į Deleguotąjį reglamentą (ES) 2018/188, taigi minėtos valstybės narės paprašė Komisijos tą praleidimą ištaisyti. Nuoroda tik į vieną žvejybos įrankį turėtų būti išbraukta, kad išimtis apimtų visus pelaginius žvejybos įrankius (OTM ir PTM), kai jais sužvejojamas europinių ančiuvių, atlantinių skumbrių ir paprastųjų stauridžių laimikis;
                  
               
                     (6)
                  
                  
                     Deleguotasis reglamentas (ES) Nr. 1394/2014 turėtų būti atitinkamai iš dalies pakeistas;
                  
               
                     (7)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Kadangi Deleguotasis reglamentas (ES) 2018/188 taikomas nuo 2018 m. sausio 1 d., šis reglamentas turėtų būti taikomas nuo 2020 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) Nr. 1394/2014 3 straipsnio c punktas pakeičiamas taip:
            
                        „c)
                     
                     
                        2018, 2019 ir 2020 m. ne daugiau kaip 4 % bendro metinio europinių ančiuvių, atlantinių skumbrių ir paprastųjų stauridžių laimikio, sužvejoto vykdant žvejybą pelaginiais tralais, kurios metu tų rūšių žuvys žvejojamos ICES 8 kvadrate naudojant bet kokius pelaginius tralus;“.
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f
         
            (3)  2017 m. lapkričio 21 d. Komisijos deleguotasis reglamentas (ES) 2018/188, kuriuo iš dalies keičiamas Deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas (OL L 36, 2018 2 9, p. 1).
         
            (4)  2014 m. spalio 20 d. Komisijos deleguotasis reglamentas (ES) Nr. 1394/2014, kuriuo nustatomas tam tikros pelaginių žuvų žvejybos Pietvakarių vandenyse žuvų išmetimo į jūrą mažinimo planas (OL L 370, 2014 12 30, p. 31).